អង្គការ​សុខភាព​ពិភព​លោក​ថា ការ​សម្អាត​ដៃ​អាច​គ្រប់គ្រង​ការ​ចម្លងមេរោគ​និង​សង្គ្រោះ​ជីវិត​ជា​ច្រើន
ទីភ្នាក់ងារ​អង្គការ​សហប្រជាជាតិ​លើកឡើង​ថា​ ជំងឺរាតត្បាត​បង្ក​ឡើង​ដោយ​​មេរោគ​កូរ៉ូណា​បាន​បង្ហាញ​ពី​សារៈ​សំខាន់​នៃ​ការអនុវត្ត​ការ​ថែរក្សា​អនាម័យ​ដៃ​ល្អ​ក្នុង​ការ​បង្កា​ហានិភ័យ​នៃការ​ចម្លង​មេរោគ។
ទីក្រុងហ្សឺណែវ ស្វីស — ជំងឺកូវីដ១៩ បានពង្រីកសារៈសំខាន់នៃការលាងសម្អាតដៃកាន់តែខ្លាំងឡើង។ អ្នកស្រី Benedetta Allegranzi ដែលជានាយកផ្នែកគ្រប់គ្រងនិងបង្ការការឆ្លងជំងឺនៃអង្គការសុខភាពពិភពលោក WHO បាននិយាយថា ទង្វើដ៏សាមញ្ញនេះអាចបង្ការហានិភ័យនៃការចម្លងមេរោគ នៅពេលដែលយើងប្រើវានៅក្នុងកញ្ចប់វិធានការសុខភាពសាធារណៈទូលំទូលាយ។ អ្នកស្រី Allegranzi ថ្លែងថា៖ «អនាម័យដៃដ៏មានប្រសិទ្ធភាព ក៏អាចបង្ការការចម្លងនានាដែលយើងត្រូវការនៅក្នុងការថែទាំសុខភាពការរីករាលដាលនៃភាពស៊ាំនឹងថ្នាំ និងការគំរាមកំហែងសុខភាពថ្មីៗ។ អនាម័យដៃគឺជាសកម្មភាពសាមញ្ញមួយដែលមានតួនាទីសំខាន់មួយ ក្នុងការរួមចំណែកដល់ការថែទាំមានគុណភាព និងដល់កិច្ចខិតខំប្រឹងប្រែងរបស់សង្គមទាំងមូល ដើម្បីបង្ការការរាតត្បាតនៃជំងឺឆ្លងនិងសង្គ្រោះជីវិតមនុស្ស»។ ការស្ទង់មតិរបស់អង្គការសុខភាពពិភពលោកមួយ នៅក្នុងប្រទេសចំនួន ៨៨ បានរកឃើញថា ប្រទេសដែលមានចំណូលទាបនិងមធ្យម មានការវិវត្តទាបខ្លាំង ធៀបនឹងប្រទេសចំណូលខ្ពស់ក្នុងការអនុវត្តអនាម័យដៃនិងកម្មវិធីបង្ការជំងឺឆ្លង។ របាយការណ៍នេះបានកត់សម្គាល់ពីមន្ទីរថែទាំសុខភាពមួយក្នុងចំណោមបួន នៅក្នុងប្រទេសក្រីក្រជាង មិនមានសេវាទឹកប្រើប្រាស់ ហើយមួយក្នុងចំណោមបួន មិនមានសម្ភារៈរក្សាអនាម័យដៃគ្រប់គ្រាន់។ អ្នកស្រី Allegranzi និយាយថា ប្រទេសក្រីក្រជាងខ្វះថវិកាសម្រាប់ទ្រទ្រង់ហេដ្ឋារចនាសម្ព័ន្ធដែលកំពុងចុះខ្សោយក្នុងការថែទាំសុខភាព។ អ្នកស្រីបានកត់សម្គាល់ថា ជាលទ្ធផលប្រទេសភាគច្រើនមិនមានឧបករណ៍គ្រប់គ្រាន់ ដើម្បីកាត់បន្ថយការឆ្លងជំងឺដែលអាចប៉ះពាល់ដល់ជីវិត។ អ្នកស្រី Allegranzi ថ្លែងថា៖ «ឧទាហរណ៍នៅក្នុងប្រទេសចំណូលទាបនិងមធ្យមមួយចំនួន មានតែ ១ ក្នុងចំណោម ១០ ប្រទេសប៉ុណ្ណោះ មានបុគ្គលិកដែលអនុវត្តអនាម័យដៃត្រឹមត្រូវ នៅពេលកំពុងថែទាំអ្នកជំងឺដែលមានហានិភ័យងាយឆ្លងមេរោគខ្ពស់ ក្នុងអគារថែទាំអ្នកជំងឺធ្ងន់ធ្ងរ។ នៅក្នុងប្រទេសចំណូលខ្ពស់ ការអនុវត្តអនាម័យដៃមិនងាយនឹងលើសពី ៦០ ឬ ៧០ ភាគរយទេ»។ អង្គការសុខភាពពិភពលោករាយការណ៍រៀងរាល់ឆ្នាំថា ជំងឺឆ្លងពេលកំពុងព្យាបាលសុខភាពបានប៉ះពាល់ដល់អ្នកជំងឺនិងបុគ្គលិកសុខាភិបាលរាប់លាននាក់។ អឺរ៉ុបបានរាយការណ៍ពីការឆ្លងជិត ៩ លាននាក់រៀងរាល់ឆ្នាំ។ ទីភ្នាក់ងារអង្គការសហប្រជាជាតិនិយាយថា យុទ្ធសាស្ត្រនៃការថែរក្សាអនាម័យដៃដែលចំណាយទាបនិងមានប្រសិទ្ធិភាពខ្ពស់អាចធ្វើបាន ហើយអាចកាត់បន្ថយការឆ្លងជំងឺទាំងនេះបានពាក់កណ្តាល៕